Folketing
2001-01-24

Det er ikke, fordi det er mit yndlingsspørgsmål, men det er, fordi vi gerne vil benytte de her spørgetider til at få opklaret nogle ting og kaste lys over væsentlige spørgsmål, som optager mange mennesker. Jeg forstår, at regeringens vision på området er, at der maksimalt må gå 4 uger før forundersøgelser og herefter maksimalt 4 uger før operation. Hvis det er rigtigt opfattet, ellers vil jeg gerne korrigeres og have det skåret helt ud i pap, er mit spørgsmål, om ministeren finder, at det er sådan overvældende ambitiøst, at man, hvis man tror, man er alvorligt syg, skal vente 4 uger på en udredning. Så vil jeg spørge til ministerens melding om, at man i amterne skal være ærlig og reel i sammenhængen mellem planer, mål og budgetter: Mener ministeren da ikke, at amterne er og har været ærlige og reelle? Så vil jeg i øvrigt spørge, hvad ministeren mener, at det vil komme til at koste at overholde de behandlingsgarantier, som ministeren her har nævnt.